[pic] | KOMISIJA EVROPSKIH SKUPNOSTI |

Bruselj, 17.10.2007

SEC(2007) 1312

DELOVNI DOKUMENT SLUŽB KOMISIJE

Spremni dokument k predlogu UREDBE SVETA o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje POVZETEK OCENE UČINKA {COM(2007) 602 konč.}{SEC(2007) 1310}{SEC(2007) 1336}

POVZETEK

Poročilo o oceni učinka predloga Komisije za novo strategijo Skupnosti za preprečevanje IUU-ribolova, za odvračanje od njega ter za njegovo odpravljanje predstavlja več možnosti za izboljšanje učinkovitosti politike Skupnosti pri boju zoper nezakoniti, neprijavljeni in neregulirani (IUU) ribolov in za zmanjšanje njegovih posledic za okolje, gospodarstvo in družbo.

Poročilo izpostavlja hude posledice IUU-ribolova za morsko okolje in gospodarsko stanje ribiške industrije (v Skupnosti in tudi zunaj nje). Navedene so podrobnosti o razsežnosti problema in dejavniki, ki spodbujajo IUU-ribolov.

Poročilo povzema najpomembnejše rezultate izvajanja politike Skupnosti proti IUU-ribolovu, dosežene po sprejetju akcijskega načrta o tem problemu leta 2002. Navedene so naloge, ki jih mora Skupnost izpeljati, da bi povečala učinkovitost svojih ukrepov (preprečevanje uvoza ribiških proizvodov v Skupnost, ki izvirajo iz IUU-ribolova; ribiče in države mora odvrniti od podpiranja ali izvajanja IUU-ribolova, ki poteka prek uporabe „zastav držav, ki ne upoštevajo zahtev“; večje upoštevanje pravil skupne ribiške politike v vodah Skupnosti).

Poročilo analizira štiri možnosti za skupne ukrepe Skupnosti, in sicer glede na njihovo učinkovitost in učinek:

1. Nadaljevanje sedanje politike z usmeritvijo v izvajanje in uveljavljanje obstoječega okvira, pri tem pa novi zakonodajni predlogi niso predvideni;

2. Usmeritev na ribolovne dejavnosti zunaj ES (z mednarodnimi ukrepi ali ukrepi regionalnih organizacij za upravljanje ribištva);

3. Odziv, ki je odvisen od primera do primera, in sicer glede na ribje staleže in območja, kjer je veliko IUU-ribolova;

4. Oblikovanje obsežnega paketa ureditvenih ukrepov in političnih načel za politiko Skupnosti, ki bi se nanašali na vode ES in zunaj nje, ki bi dopolnjevali sedanji okvir in zagotavljali večjo skladnost z veljavnimi pravili ter omogočili, da bi ES sprejela enostranske ambiciozne ukrepe, kadar večstranski ukrepi ne bi izpolnili pričakovanj ES.

Glede na poročilo bi bilo šele z izbiro zadnje možnosti mogoče učinkovito izpeljati naloge, ki se jih mora lotiti Skupnost, da bi povečala učinkovitost svojih ukrepov proti IUU-ribolovu. Njegovo dovolj široko področje uporabe bi omogočilo zapolniti sedanje pravne praznine v sistemu Skupnosti, ki spodbujajo nadaljevanje IUU-ribolova. Ta možnost zagotavlja uvedbo daljnosežnih ukrepov na vseh zadevnih področjih (sistem potrdil za uvoze; Skupnosti omogoča izvajanje enostranskih ukrepov proti državam ali ribiškim plovilom, ki so vpletene v IUU-ribolov ali ga podpirajo; izenačevanje najvišjih ravni kazni za hujše kršitve pravil SKP). Ta možnost bi sicer prinesla precejšne spremembe in verjetno tudi nekaj stroškov, povezanih s trgovsko razsežnostjo predlaganega pristopa, uvesti pa bi bilo treba tudi spremljevalne ukrepe za nekatere države v razvoju. Kot kaže, bi bil samo ambiciozen pristop, ki ga prinaša ta možnost, primeren odziv na razsežnost problema.